Kim Behnke (FRI), 2000-11-09:
Det samfund, vi lever i, er heldigvis i konstant forandring.
Ud fra de betragtninger støtter vi derfor alt, hvad der overhovedet kan gøres for etablering af hjemmearbejdspladser.
Men hvad nu hvis det er direktøren, som har computeren stående derhjemme, og hvad nu hvis det er folketingsmedlemmer, der har computeren stående derhjemme?
Ja, så er skattereglerne i dag ikke gearet til den virkelighed, vi kender.
Vi har mobiltelefoner, som kan transmittere dataforbindelser; vi har almindelige telefonforbindelser, som kan transmittere dataforbindelser; vi har ISDN-forbindelser, som både kan transmittere data og telefon; vi har - i det omfang Tele Danmark ellers kan etablere dem - ADSL-linjer, og der er en hel masse undervejs inden for den bogstavskombination; vi har Internetopkoblinger, som er såkaldt asynkrone, hvor man også modtager data pr. satellit, og vi har folk, der kobler sig på via deres kabel-tv-net for at komme på Nettet - eller sagt på en anden måde: Vi har ikke længere bare én veldefineret telefonlinje hjemme i væggen, som formidler alle datatransmissioner og telefonsamtaler.
Vi har et meget stort antal muligheder for at koble os på og være online med hele verden, som det hedder på nudansk, og derfor bør skatteministeren gøre sig selv den ulejlighed at få fjernet enhver skattemæssig hindring for, at det kan finde sted.
Man kan godt sidde ovre i ministeriet og pille tæer og diskutere: Hvad nu hvis lille Brian i et kvarters tid bruger computeren til at se de nyeste billeder af Spice Girls, bør Brians forældre så ikke betale skat af det?
Svaret er: Nej!
Den form for nøjeregnenhed og milimeteropmåling giver kun skatteministeren et hav af indviklede paragraffer, som ingen mennesker kan finde ud af, undtagen når de får et brev med påbud om at møde til torskegilde, fordi naboen har set, at computeren er brugt til andet end erhvervsmæssige formål.
Skatteministeren skal gøre sig selv, det danske samfund og den teknologiske udvikling en stor tjeneste og sørge for, at det lovsæt, vi har i Danmark, giver fuldstændig fri og uhindret og da slet ikke skattebetalt adgang til de store netværk.
Faktisk er det lidt underligt, at hvis man i stedet for at have computeren derhjemme vælger at gå ned på det lokale bibliotek og kobler sig på og sidder dernede og arbejder, får man minsandten skatteydertilskud til at arbejde på Nettet; men hvis man har opkoblingen derhjemme, skal man betale skat af den.
Kære skatteminister, det går naturligvis ikke!
Hvis B 5 kan være med til at fremme den udvikling, jeg netop har beskrevet, støtter vi naturligvis forslaget; men vi synes faktisk, at forslaget er for snævert i forhold til den teknologiske udvikling, jeg har opridset.
Der er mange flere muligheder ude i virkeligheden, som forslaget ikke tager hensyn til, men det håber jeg skatteministeren gør i det forslag, jeg fornemmer der er på vej, og kommer der et godt og fornuftigt forslag fra skatteministeren, støtter vi naturligvis også det, så man her i Danmark kan følge med i den teknologiske udvikling så godt som overhovedet muligt.
Det er til fordel for alle og ikke mindst for samfundsudviklingen.
Med disse ord skal jeg fra Frihed 2000 give en principiel støtte til forslaget, og jeg glæder mig til, at der kommer et lovforslag fra skatteministeren.